A Bizottság 1999/55/EK irányelve

(1999. június 1.)

a kerekes mezőgazdasági vagy erdészeti traktorok borulás hatása elleni védőszerkezeteire vonatkozó 77/536/EGK tanácsi irányelvnek a műszaki fejlődéshez történő hozzáigazításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 97/54/EK európai parlamenti és tanácsi irányelvvel [1] módosított, a kerekes mezőgazdasági vagy erdészeti traktorok típusjóváhagyására vonatkozó tagállami jogszabályok közelítéséről szóló, 1974. március 4-i 74/150/EGK tanácsi irányelvre [2] és különösen annak 11. cikkére,

tekintettel a legutóbb Ausztria, Finnország és Svédország csatlakozási okmányával módosított, a kerekes mezőgazdasági vagy erdészeti traktorok borulás hatása elleni védőszerkezeteire vonatkozó tagállami jogszabályok közelítéséről szóló, 1977. június 28-i 77/536/EGK tanácsi irányelvre [3] és különösen annak 11. cikkére,

(1) mivel a kereskedelmi forgalomban lévő traktorok növekvő választékára tekintettel a biztonság növelése szükséges az olyan traktorok esetében, amelyek megfordítható vezetőhellyel rendelkeznek, azaz amelyeket működési sokoldalúságuk növelése és a gépek felügyeletének javítása érdekében megfordítható üléssel és kormánykerékkel láttak el;

(2) mivel a borulás hatása elleni védőszerkezetek vizsgálatára vonatkozó szabályokat összhangba kell hozni a Gazdasági Együttműködési és Fejlesztési Szervezet (OECD) a mezőgazdasági traktorok védőszerkezeteinek hivatalos vizsgálatáról (dinamikus vizsgálatok) rendelkező 3. kódexében meghatározott szabályokkal;

(3) mivel az ezen irányelvben előírt intézkedések összhangban vannak a 74/150/EGK irányelv 12. cikke által létrehozott, az irányelveknek műszaki fejlődéshez történő hozzáigazításával foglalkozó bizottság véleményével,

ELFOGADTA EZT AZ IRÁNYELVET:

1. cikk

A 77/536/EGK irányelv I., II. és III. melléklete az ezen irányelv mellékletében leírtaknak megfelelően módosul.

2. cikk

(1) 2000. július 1-jétől a tagállamok:

- nem tagadhatják meg egyetlen traktortípus tekintetében sem az EGK-típusbizonyítvány megadását, a 74/150/EGK irányelv 10. cikke (1) bekezdése harmadik francia bekezdésének megfelelő okirat kiadását, vagy a nemzeti típusbizonyítvány megadását, valamint, vagy

- nem tilthatják meg a traktorok forgalomba helyezését,

amennyiben a szóban forgó traktorok teljesítik az ezen irányelvvel módosított 77/536/EGK irányelv követelményeit.

(2) 2001. január 1-jétől a tagállamok:

- nem adhatják ki többé a 74/150/EGK irányelv 10. cikke (1) bekezdésének harmadik francia bekezdésében előírt okiratot egyetlen olyan traktortípus vonatkozásában sem, amely nem felel meg az ezen irányelvvel módosított 77/536/EGK irányelv követelményeinek,

- megtagadhatják a nemzeti típusjóváhagyás megadását olyan traktortípus vonatkozásában, amely nem felel meg az ezen irányelvvel módosított 77/536/EGK irányelv követelményeinek.

3. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2000. június 30-ig megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal hazai joguknak azokat a főbb rendelkezéseit, amelyeket az ezen irányelv által szabályozott területen fogadnak el.

4. cikk

Ez az irányelv az Európai Közösségek Hivatalos Lapjában való kihirdetését követő 20. napon lép hatályba.

5. cikk

Ennek az irányelvnek a tagállamok a címzettjei.

Kelt Brüsszelben, 1999. június 1-jén.

a Bizottság részéről

Martin Bangemann

a Bizottság tagja

[1] HL L 277., 1997.10.10., 24. o.

[2] HL L 84., 1974.3.28., 10. o.

[3] HL L 220., 1977.8.29., 1. o.

--------------------------------------------------

MELLÉKLET

A 77/536/EGK irányelv I., II. és III. melléklete a következőképpen módosul:

1. Az I. melléklet 2.2. pontja a következő harmadik francia bekezdéssel egészül ki:

"– a megfordítható vezetőhellyel (azaz megfordítható üléssel és kormánykerékkel) vagy további ülésekkel felszerelt traktorokat illetően csak a III. melléklet B. részében leírt vizsgálati módszert lehet alkalmazni.";

2. A II. melléklet a következő 3.1.1.5. ponttal egészül ki:

"3.1.1.5. a megfordítható vezetőhellyel (azaz megfordítható üléssel és kormánykerékkel) felszerelt traktorok esetében az első ütközés hosszirányú, és a traktor legnagyobb tömegű részét (a traktor tömegének több mint 50 %-a) éri. Ezt nyomóvizsgálat követi ugyanazon a részen. A második ütközés a traktor legkisebb tömegű részét éri, a harmadik ütközés pedig oldalról történik. Végül második nyomóvizsgálatra kerül sor a traktor legkisebb tömegű részén.";

3. A III. melléklet B. része a következőképpen módosul:

a)

az 1.3.1. pont második bekezdésének a vége a következő szöveggel egészül ki:

"Megfordítható vezetőhellyel (azaz megfordítható üléssel és kormánykerékkel) felszerelt traktorok esetében az ütközési pontot a traktor szimmetriasíkjának és az arra merőleges síknak a metszésvonalára vonatkozóan kell meghatározni, a két ülés referenciapontjától egyenlő távolságra levő ponton átmenő egyenes vonallal.";

b) az alábbi 2.2.11., 2.2.12. és 2.2.13. pontokkal egészül ki:

"2.2.11. A megfordítható vezetőhellyel (vagyis megfordítható üléssel és kormánykerékkel) rendelkező traktorok esetében a távolságot a kormánykerék és az ülés két helyzete által meghatározott két távolság kombinációjával határozzák meg.

2.2.12. Olyan traktorok esetében, amelyek további ülésekkel szerelhetők fel, a vizsgálat alapja a valamennyi ülésbeszerelési lehetőség vonatkozásában az ülés-referenciapontokat körülvevő szabadtér kombinált távolsága. A borulás hatása elleni védőszerkezet nem hatolhat be a különböző ülés-referenciapontok körüli szabadtérbe.

2.2.13. Amennyiben a vizsgálat elvégzése után új üléshelyzetet javasolnak, számítást kell végezni annak meghatározására, hogy az új ülés referenciapontja körüli szabadtér teljes mértékben a korábban megállapított szabadtéren belül található. Amennyiben nem ez a helyzet áll fenn, új vizsgálat szükséges."

--------------------------------------------------